recomana.cat - Crítica de l'obra: El jardí | Males herbes crescudes al jardí de la memòria per Ramon Oliver\nDeia Theodor Adorno que després d’Auschwitz, no es podia seguir escrivint poesia. Doncs, un cop haver visitat sense arribar a veure’l mai el jardí al voltant del qual es mouen les dues dones que ens presenta Lluïsa Cunillé, potser caldrà arribar a la conclusió que després d’Auschwitz, tampoc no es poden seguir cultivant jardins. Sota la mala herba que creix a la que et descuides una mica, pot reaparèixer pel jardí la memòria d’aquells camps funestos ; la memòria d’un territori que per molt que l’abonis per tal que creixin en ell boniques flors, està abonat a seguir mostrant la terra calcinada damunt de la qual s’ha sedimentat. I entre les ombres del jardí, pots acabar alhora no reconeixent-te a tu mateixa, de la mateixa manera que un continent pot acabar no reconeixent per moments la seva pròpia Història. I pots acabar volent amagar-te de la mirada dels altres, perquè saps que si ni tu mateixa pots fer-ho, els altres encara et podran reconèixer menys. Pots acabar convertida en una dona que no projecte ombra.Com “La dona sense ombra” ( i per cert que casualment aquest dies es passeja també pel Liceu un home sense ombra escapat d’ ”Els contes de Hoffmann”) que protagonitza la potser més hermètica i alhora completament fascinant òpera de Richard Strauss a la qual el text de Cunillé fa també referència com de passada, com qui no vol la cosa. Però si hi surt, per alguna cosa deu ser. Especulem una mica. Tant quan experimentava amb cert tarannà freudià amb la forma com quan extreia tota la melancòlica bellesa del classicisme, Strauss era un ben alt representant de la més alta cultura europea. I Strauss, va acabar sent anomenat l’any 1933 president de de Cámara de Música del III Reich. Que des del més alt càrrec d’una institució que va proclamar la prohibició de la música creada per jueus, Strauss intentés salvar de la condemna alguns dels seus més admirats compositors jueus , mentre composava alhora l’himne dels Jocs Olímpics de Berlín de l’any 1936, diu molt sobre les contradiccions damunt de les quals s’han dissenyat els més bells jardins de la vella Europa.\nPerò el cert és que cal seguir escrivint tant poesia com prosa, i cal seguir cultivant jardins.I el cert és també que quan conegueu a les dues protagonistes de l’obra de Cunillé i sigueu testimonis de la seva primera trobada, res del que porto dit es farà evident. Quelcom d’altra banda esperable, si tenim en compte que el teatre de Cunillé ha defugit sempre moure’s pel pla de les evidències. Tot i que, per contra, ha buscat gairebé també sempre convidar-nos a recórrer els seus enigmes partint d’una situació que no sembla pas enigmàtica. En aquest cas , l’entrevista que una assistenta social li realitza visitant-la a casa seva a una dona que al llarg de dos anys , ha estat completament desapareguda. Tant, que la policia fins i tot va recórrer al seu moment a omplir el jardí de forats , no fos que el seu cadàver estès també ja servint d’abonament. El que la policia no sap però la dona sí sospita , és que encara que ella s’hagués presentat davant seu, els agents haguessin estat incapaços de reconèixer-la.\nPer contra, l’assistenta social sí ha reconegut que la dona que té davant seu havia estat companya seva durant els anys escolars. L’assistenta , d’entrada, es presenta a la casa de la dona reapareguda amb aquell punt de patent o latent prepotència que dona ser una representant dels organismes que tenen cura dels ciutadans i les ciutadanes . Que estan a l’aguait per tal de poder assessorar-los, i/o ajudar-los a expressar on es troba l’arrel dels seus problemes, i derivar-los cap a on correspongui: fins i tot quan l’estat del benestar fa fallida, cal mantenir les formes. Però la dona que la rep , no va sobrada de ganes de comunicar allò que tranquil·litza els ànims de qualsevol persona encarregada de fer un treball com el que fa la treballadora social. I tampoc transmet la sensació d’estar callant per por o per angoixa. La jardinera municipal – que aquest era el seu ofici abans de la desaparició ; com remarca Arribas, aquesta és també una obra sobre el funcionariat , en la mesura que les funcionaries tenen una funció simbòlica com a representants d’una administració que intenta fer-nos creure que tot funciona dins d’un ordre ben administrat- més aviat transmet la sensació d’haver arribat a un punt de no retorn en el fons tranquil·litzador. Cal seguir escrivint poesia, cal seguir cultivant jardins. Però potser caldrà fer-ho amb la serenor que dona haver deixat fora tota esperança excessiva abans de tornar a travessar la porta que dona accés al món dels no desapareguts .\nCom deia abans – i en aquest sentit, només cal pensar en la forma com dirigia Xavier Albertí aquella altra trobada entre dues dones que tenia lloc al parc de “Libración”- el teatre de Cunillé acostuma a fer-te trepitjar un terreny quotidià abans de començar a excavar el territori. Però Arribas, prefereix prendre un camí diferent. I, ja d’entrada, trenca tota aparença de quotidianitat, fent que les mateixes actrius – unes estupendes Màrcia Cisteró i Antònia Jaume- verbalitzin allò que en principi són les acotacions al text que han de servir-li com a guia al director d’un espectacle, o al lector teatral. L’artifici queda marcat doncs tot just arrenca l’acció en un espai que està també ben lluny d’evocar l’interior del pis on té lloc la trobada. Un espai , d’altra banda, sense vistes a cap jardí: aquí, l’única vegetació és la continguda dins d’una peixera la potent funció de la qual queda també remarcada pels rotunds canvis de llum amb els quals el muntatge, acaba de trencar definitivament qualsevol aparença de naturalisme.\nCunillé, al llarg de les dues escenes que corresponen a les dues trobades entre les dues dones, ofereix una molt bona mostra de la fascinant qualitat que ofereix la seva escriptura quan es mou a través dels diàlegs que no acaben de ser-ho, i en els quals les paraules semblen agafar formes metafòriques, i les frases semblen presentar una condició metonímica. Lluny d’introduir un element estrany que alteri l’aparença de quotidianitat, el que fa Cunillé en aquests casos passa més aviat per demostrar-te que només la sensació d’estranyesa té alguna cosa a veure amb la realitat i amb la comunicació; només entre les fissures, pots intuir allò que no veuràs mai si intentes enganxar-te als escenaris que transmeten falses percepcions de veritat absoluta. Tot i així, la irrupció abrupta d’aquella estranya olor que envaeix el jardí familiar i que ve a donar-li de cop presència a la memòria dels camps , potser resulta un xic massa abrupta; potser violenta un xic massa el subtil entramat amb el qual s’havia anat visualitzant el vincle o la manca de vincle entre aquestes dues dones . Quelcom que també es pot aplicar una mica al sobtat gir final que pren el text. En aquest sentit, l’arriscada direcció d’Arribas que, malgrat el risc, funciona de forma notable en els ja assenyalats segments que es centren en les dues trobades, produeix també certa sensació de desconcert quan arriben aquestes ruptures. I malgrat tot, per aquest jardí s’hi poden reconèixer molts trets del millor teatre de Cunillé


En compliment amb el deure d'informació recollit a l'article 10 de la Llei 34/2002, d'11 de Juliol, de Serveis de la Informació i del Comerç Electrònic, l'informem que el lloc web i el portal d'Internet www.gruptelematic.net (en endavant, el "Web") és titularitat de TELEMATIC SOLUCIONS INFORMATIQUES SL, amb domicili social a C/ SAN SEBASTIA 7, VILANOVA I LA GELTRU, amb CIF nº B61904520. El present avís legal regula les condicions d'ús del citat portal d'Internet.\nAmb caràcter general les relacions entre TELEMATIC SOLUCIONS INFORMATIQUES SL i els usuaris dels serveis telemàtics, presents a la Web, es troben sotmeses a la legislació i jurisdicció espanyoles.\nAquest Avís Legal regula l'accés i utilització de la pàgina web que TELEMATIC SOLUCIONS INFORMATIQUES SL posa a la disposició dels usuaris d'Internet. Es considera usuari a la persona que accedeixi, navegui, utilitzi o participi en els serveis i activitats de la pàgina web.\nL'usuari queda informat, i accepta, que l'accés a la present web no suposa, de cap manera, l'inici d'una relació comercial amb TELEMATIC SOLUCIONS INFORMATIQUES SL.\nEn cas de ser necessari que l'usuari aporti dades personals per accedir a algun dels serveis, la recollida i el tractament de les dades es realitzarà de conformitat amb la normativa vigent, en concret amb el RGPD. Per més informació, consulti la nostra política de privacitat https://www.gruptelematic.net/politica-privacidad/.\nLa visita al lloc web per part de l'usuari haurà de fer-se de forma responsable i de conformitat a la legalitat vigent, la bona fe, el present Avís Legal i respectant els drets de propietat intel·lectual i industrial de titularitat de TELEMATIC SOLUCIONS INFORMATIQUES SL o qualsevol altres persones físiques o jurídiques.\nL'ús de qualsevol dels continguts del lloc web amb finalitats que siguin o poguessin ser il·lícites queda totalment prohibit, així com la realització de qualsevol acció que causi o pugui causar danys o alteracions de qualsevol mena no consentides per TELEMATIC SOLUCIONS INFORMATIQUES SL, al lloc web o als seus continguts.\nEls drets de propietat intel·lectual del contingut de les pàgines web, el seu disseny gràfic i codis són titularitat de TELEMATIC SOLUCIONS INFORMATIQUES SL i, per tant, queda prohibida la seva reproducció, distribució, comunicació pública, transformació o qualsevol altra activitat que es realitzi amb els continguts de la pàgina web, encara que es citin les fonts, excepte que es compti amb el consentiment previ, exprés i per escrit de TELEMATIC SOLUCIONS INFORMATIQUES SL. Tots els noms comercials, marques o signes distintius de qualsevol classe continguts en les pàgines web de l'empresa són propietat dels seus amos i estan protegits per llei.\nTELEMATIC SOLUCIONS INFORMATIQUES SL no concedeix cap llicència o autorització d'ús de ninguna classe sobre els seus drets de propietat intel·lectual i industrial o sobre qualsevol altra propietat o dret relacionat amb el lloc web, i en cap cas s'entendrà que l'accés i navegació dels usuaris implica una renúncia, transmissió, llicència o cessió total ni parcial d'aquests drets per part de TELEMATIC SOLUCIONS INFORMATIQUES SL.\nQualsevol ús d'aquests continguts no autoritzats prèviament per part de TELEMATIC SOLUCIONS INFORMATIQUES SL serà considerat un incompliment greu dels drets de propietat intel·lectual o industrial i donarà lloc a les responsabilitats legalment establertes. TELEMATIC SOLUCIONS INFORMATIQUES SL es reserva el dret d'exercitar enfront l'usuari les accions judicials i extrajudicials que corresponguin.\nTELEMATIC SOLUCIONS INFORMATIQUES SL declara que ha adoptat les mesures necessàries que, dins de les seves possibilitats i l'estat de la tecnologia, permeten el correcte funcionament del seu lloc web així com l'absència de virus i components nocius. No obstant això, TELEMATIC SOLUCIONS INFORMATIQUES SL no pot fer-se responsable de les següents situacions que s'enumeren a títol enunciatiu, però no limitatiu:\nEls danys o perjudicis que causi qualsevol persona que vulneri els sistemes de seguretat de TELEMATIC SOLUCIONS INFORMATIQUES SL.\nL'ús que els usuaris puguin fer dels continguts inclosos en el web. En conseqüència, TELEMATIC SOLUCIONS INFORMATIQUES SL no garanteix que l'ús que els usuaris puguin fer dels continguts que en el seu cas s'incloguin en el lloc web s'ajustin al present avís legal ni que l'ús del lloc web es realitzi de forma diligent.\nTELEMATIC SOLUCIONS INFORMATIQUES SL podrà suspendre temporalment i sense previ avís, l'accessibilitat al lloc web amb motiu d'operacions de manteniment, reparació, actualització o millora. No obstant això, sempre que les circumstàncies ho permitin, TELEMATIC SOLUCIONS INFORMATIQUES SL comunicarà a l'usuari, amb antelació suficient, la data prevista per la suspensió dels continguts.\nIgualment, de conformitat amb els arts. 11 i 16 de la Llei 34/2002, d'11 de juliol, de serveis de la societat de la informació i de comerç electrònic, TELEMATIC SOLUCIONS INFORMATIQUES SL es compromet a l'eliminació o, en el seu cas, el bloqueig dels continguts que poguessin afectar o ser contraris a la legislació vigent, els drets de tercers o la moral i ordre públic.\nTELEMATIC SOLUCIONS INFORMATIQUES SL utilitza cookies, a l'efecte d'optimitzar i personalitzar la seva navegació pel lloc web. Les cookies són fitxers físics d'informació que s'allotgen en el mateix terminal de l'usuari, la informació recollida mitjançant les cookies serveix per facilitar la navegació de l'usuari pel portal i optimitzar l'experiència de navegació. Les dades recopilades mitjançant les cookies poden ser compartides amb els creadors d'aquestes, però en cap cas la informació obtinguda per les mateixes serà associada a dades personals ni a dades que poden identificar a l'usuari.\nLa presència d'enllaços (links) a la pàgina web de TELEMATIC SOLUCIONS INFORMATIQUES SL cap a altres llocs d'Internet té finalitat merament informativa i en cap cas suposen suggeriment, invitació o recomanació sobre aquests. TELEMATIC SOLUCIONS INFORMATIQUES SL no assumirà responsabilitat pels continguts d'un enllaç pertanyent a un lloc web aliè, ni garantirà la fiabilitat, exactitud, amplitud, veracitat, validesa i disponibilitat tècnica.\nEn el cas de que a altres llocs webs s'estableixin enllaços a la pàgina web de TELEMATIC SOLUCIONS INFORMATIQUES SL, no s'entendrà que TELEMATIC SOLUCIONS INFORMATIQUES SL ha autoritzat l'enllaç o el contingut del lloc web en el que es conté l'enllaç, tampoc es podrà incloure a la pàgina de l'enllaç continguts inapropiats, difamatoris, il·legals, obscens o il·lícits, ni altres continguts que siguin contraris a la legalitat vigent.\nTELEMATIC SOLUCIONS INFORMATIQUES SL es reserva la possibilitat de contactar amb el propietari del lloc web en el qual s'estableixi l'enllaç si considera que s'incompleix la normativa, així com d'exercitar les corresponents accions judicials i extrajudicials.\nTELEMATIC SOLUCIONS INFORMATIQUES SL es reserva expressament el dret a modificar unilateralment, total o parcialment, sense necessitat de previ avís, el present Avís Legal. L'usuari reconeix i accepta que és responsabilitat seva revisar periòdicament el present Avís Legal.


És el doble de gran que l'anterior seu\nACN Nova York 11/01/2011 08:56\nLa ciutat de Saint Petersburg, a l'estat de Florida, inaugurarà aquest dimarts el nou edifici del Museu Salvador Dalí, que conté la major col·lecció de l'obra de l'artista gironí fora de Catalunya. La infanta Cristina i els ducs de Palma presidiran la cerimònia d'inauguració, que començarà a les deu del matí a Florida (quatre de la tarda hora catalana) amb una "processó surrealista" des de l'actual seu del Museu fins al nou edifici, ha informat la institució cultural en un comunicat. El nou museu, que ha costat uns 36 milions de dòlars, exhibirà 96 quadres i milers d'objectes relacionats amb la vida del pintor gironí, i compta també amb un cafè, sales per classes i una galeria per estudiants.\nEl nou edifici del Museu Dalí de Saint Petersburg és el doble de gran que l'actual museu i albergarà la major col·lecció de l'obra de Salvador Dalí fora de Catalunya, gràcies a la donació privada del matrimoni Reynold i Eleanor Morse, amics de l'artista gironí i que van acumular durant anys una extensa col·lecció del pintor.\nL'edifici és un cub format per 900 panells de vidre triangulars que donen lloc a una forma geodèsica única als Estats Units i similar a la cúpula del museu Dalí a Figueres. Cap dels panells de vidre és igual, cosa que dota l'edifici d'una estructura única que entra a formar part de la silueta de la ciutat nord-americana. L'escala helicoïdal, una espiral que ascendeix fins al tercer pis de l'edifici, és l'estructura més característica de l'interior del nou museu.\nLes activiats d'inauguració van començar aquest diumenge amb el 'Dia de la Fantasia', en què experts de l'obra de Dalí van debatre sobre el significat del seu llegat i pintures. També es van dur a terme activitats familiars. El museu estarà obert al públic a partir d'aquest dimecres 12 de gener.


Ovidi Montllor, més vigent que mai - Tornaveu\nDilluns, 24 d'agost de 2015 07:00h\n“L'Ovidi Montllor representa els ideals del país que estem intentant construir: una societat infinitament millor que valori i aculli la memòria dels grans homes i dones que han construït la cultura del nostre país”. Així va començar la seva intervenció el conseller de Cultura, Ferran Mascarell, en l'acte d'homenatge del vintè aniversari de la mort del cantautor d'Alcoi i de la recentment desapareguda Teresa Rebull, organitzat per la Universitat Catalana d'Estiu (UCE). Tots els ponents -el cantautor Feliu Ventura, el periodista Joaquim Vilarnau i Miquela Valls, amiga personal de Teresa Rebull i membre de l'IEC- van destacar que la figura de Montllor “és un dels referents culturals dels Països Catalans que, tot i ser un clàssic, està més vigent que mai perquè les noves generacions han incorporat les seves cançons a la seva vida”.\nPer la seva banda, el cantautor de Xàtiva, Feliu Ventura, va reivindicar el “compromís clar” de Montllor amb la llengua i política catalana i va denunciar que no se li fessin reconeixements fins poc abans de morir: "No li donaven medalles pel seu treball sinó perquè estava a punt de morir-se. No ha tingut el reconeixement que hauria d'haver tingut a Catalunya”. Amb tot, el cantautor valencià va reconèixer “la revifada” de les seves cançons perquè “són encara la banda sonora de les nostres vides”.\nUn dels altres participants en l'homenatge, el periodista Joaquim Vilarnau, va demanar al conseller Mascarell què pensa fer el Govern per "preservar i salvaguardar" el patrimoni de la Nova Cançó i com està el projecte de construir el centre de la cançó a Girona, concretament als terrenys de l'antic cinema Modern. Mascarell va respondre que si el projecte continua sent una prioritat de l'alcalde de Girona, Carles Puigdemont, el Govern hi apostarà. Amb tot, va reconèixer que el Govern "té més idees i voluntat de fer coses que recursos" i que com molts altres projectes caldrà suar per tirar-lo endavant.\nMiquela Valls, de l'Institut d'Estudis Catalans, va glossar la figura de la seva amiga Teresa Rebull, cantautora en català, activista de les llibertats i fins i tot pintora els darrers anys, que va morir l'abril del 2015 a la seva residència de la Catalunya Nord. “És la Passionària de la Nova Cançó, era una persona compromesa políticament, tant en el camp de la militància com en el de la música. La Teresa va transmetre l’energia de la nova cançó a la Catalunya Nord, també en moltes ocasions a l'UCE”, va assegurar Valls.


Arrimadas assegura que seguirà sent "líder de l'oposició a Catalunya" malgrat el seu salt al Congrés\nPublicat 24/02/2019 13:53CET\nLa líder de Ciutadans a Catalunya, Inés Arrimadas, ha assegurat aquest diumenge que seguir sent "líder de l'oposició a Catalunya", malgrat el seu salt a la política nacional en concórrer a les eleccions generals del proper 28 d'abril com a número u de Ciutadans per Barcelona.\n"Jo segueixo sent líder de l'oposició a Catalunya i ho seguiré sent", ha defensat en declaracions a la premsa a Waterloo (Blgica), on ha comparegut davant la premsa davant la residncia de l'expresident de la Generalitat Carles Puigdemont, amb el qual, no obstant aix, ha descartat reunir-se.\nArrimadas ha demanat "saber distingir" entre voler anar al Govern d'Espanya per "solucionar" el problema de Catalunya i "sortir de Catalunya", un extrem que rebutja i afegeix que la seva decisió de concórrer en les llistes al Congrés té a veure amb "seguir defensant els constitucionalistes".\nPer aix ha subratllat que quan un partit "separatista" es presenta a les eleccions generals "ningú diu que abandonen Catalunya", sinó que tots donen per fet que la seva estratgia és la de defensar els interessos de "la seva part de Catalunya, a la qual representen".\n"Nosaltres seguirem defensant els constitucionalistes a Catalunya. Igual que fem al Parlament, als carrers i en la resta d'institucions, ara ho farem des del Govern d'Espanya", ha explicat.\nArrimadas ha concls dient que "qualsevol constitucionalista a Catalunya sap que la llibertat, la democrcia i la convivncia solament tornaran a Catalunya si Ciutadans guanya Espanya".\nPreguntada per si creu que la crisi catalana és l'únic problema a Espanya, la líder de Ciutadans a Catalunya ha dit que no ho és, per que hi ha "milions de ciutadans espanyols sotmesos" a un separatisme que "tanca el Parlament quan vol".\n"Aquesta setmana hi havia ple i van tancar el ple perqu el Govern de la Generalitat es va sumar a un atur violent, convocat per un sindicat dirigit per un terrorista condemnat", ha censurat.


Ses Salines comparteix el Pla Municipal de drogues i conductes addictives\nL’Ajuntament participa a una reunió convocada per l’IMAS per compartir experiències entre municipis.\nL’objectiu és acordar experiències, programes i activitats per prevenir el consum de drogues i evitar conductes addictives.\nEl passat divendres dia 10 de febrer, representants dels serveis socials de l’Ajuntament, encapçalats per la regidora d’Acció Social i Sanitat, Antònia Garcías, participaren a la reunió organitzada des de la secció de prevenció comunitària de l'Institut Mallorquí d’Afers Socials (IMAS), amb els municipis de la part forana de Mallorca amb l'objectiu d’acordar una cartera bàsica i comú a tots els Plans Municipals sobre consum de drogues i conductes addictives de Mallorca (PMD).\nSegons ha explicat la regidora Antonia Garcías, “a la reunió, vàrem poder aportar l'experiència de ses Salines i el treball en xarxa dels serveis que treballen al municipi, així com compartir experiències dels diferents municipis de Mallorca per acordar estratègies, programes i activitats”.\nGarcías ha recordat que a ses Salines “ja fa anys que hi treballam; concretament, al gener de 2013 es va aprovar el primer PMD, i hem fet feina en la seva renovació, finalment aprovada en el plenari del passat mes de gener per unanimitat”.\n“El Pla és una eina de treball que ajuda a planificar i coordinar cada any activitats prioritàriament preventives al municipi i a afrontar de manera coordinada les intervencions sobre consum de drogues i conductes addictives", ha conclòs la regidora.\nMarisa Martín, Tècnica Prevenció IMAS; Maria Barón, Tècnica Serveis Socials Aj. Ses Salines; Miquel Amengual, cap de Prevenció IMAS i Antònia Garcías, regidora Serveis Socials i Sanitat Aj.Ses Salines.


«Quan em van dir que tenien un fetge per a mi va ser el dia més feliç de la meva vida» - Diari de Girona\n«Quan em van dir que tenien un fetge per a mi va ser el dia més feliç de la meva vida»\nLa mare d'un nen donant explica que saber que ha ajudat algú «és l'empenta que m'anima a seguir lluitant cada dia»\nD´esquerra a dreta: Olga Colell, Jaume Tort, Mariona Badia i Montse Roldan, ahir a Barcelona. acn\n«Sempre recordaré aquell instant que la infermera em va dir que ja tenien un fetge compatible per a mi. Va ser el dia més feliç de la meva vida! Mai podré agrair prou al meu donant i a la seva família... sense ells jo no seria aquí», explicava l'Olga Collell, una pacient trasplantada fa sis anys, durant la commemoració del Dia del Donant al Departament de Salut.\nVa rebre un trasplantament hepàtic en urgència 0, prioritat nacional, poques setmanes després de donar a llum. La causa va ser una hepatitis fulminant amb una esperança de vida de poques hores. Ahir ho recordava, donant les gràcies als donants, per haver-li donat «una segona oportunitat», i als professionals que la van atendre en aquells moments i que ho segueixen fent actualment.\nA la Montse Roldan, en canvi, li va tocar viure l'altra part, la que defineixen paraules com xoc, ràbia, tristesa, negació, valentia, amor, generositat o consol i que descriuen uns moments que ningú està preparat per viure. «Perdre en Pau, el meu fill, va ser una experiència d'extrema duresa. El dolor més profund i salvatge que mai em depararà la vida», recordava ahir, assenyalant que l'acte d'ahir era «un petit homenatge per a tu, Pau, que vas deixar aquest món amb generositat i amor cap als altres».\n«Tinc gravat a foc el moment en què l'equip mèdic de l'hospital de Sant Pau em va suggerir la possibilitat de donar els òrgans del meu fill. Va ser un moment fred, inhòspit, estrany, mai m'havia plantejat haver d'afrontar una decisió com aquesta. No en vaig voler saber res. Accedir a la donació dels òrgans d'en Pau suposava afrontar la crua realitat», comenta.\n«Decidir donar els òrgans d'en Pau no farà tornar el meu fill al meu costat. Però saber que la seva mort va servir perquè altres persones puguin seguir gaudint de la vida és l'empenta que m'anima a seguir lluitant cada dia», explicava.\nLa doctora Mariona Badia, coordinadora de trasplantaments de l'hospital Arnau de Vilanova de Lleida, que va parlar del consentiment a la donació per part de la família, que «algunes persones consideren que és la pitjor pregunta que et poden fer en el pitjor dels moments, quan t'acaben de dir que s'ha mort el teu ésser estimat. I realment és així, però no hi ha un altre moment». Per això va remarcar la importància de fer saber a l'entorn la voluntat de ser donant quan arribi el moment.


Puig anuncia una nova convocatòria del Pla Resistir Plus que s'obri a totes les empreses | Valencia Extra\nDes del dimecres, 28 de juliol, i fins al 20 d’agost les empreses podran o modificar les ajudes que van demanar per a incloure els costos fixos causants de pèrdues comptables o demanar-les si no ho havien fet en la primera convocatòria\nEl president de la Generalitat, Ximo Puig, ha anunciat que aquest dimecres, 28 de juliol, s’obrirà un nou termini perquè les empreses i autònoms puguen sol·licitar les ajudes del pla Resistir Plus. La convocatòria inclou a totes les empreses de tots els sectors, així com els costos fixos causants de pèrdues comptables, encara que ja hagen sigut abonats.\nAquesta era una demanda que va fer la Generalitat al Govern en entendre que les empreses que havien fet un esforç per a pagar als seus proveïdors o les nòmines durant els pitjors moments de la crisi havien de tindre també accés a aquestes ajudes directes i al suport financer i de solvència.\nAixí ho ha explicat el president després de mantenir una reunió sobre les ajudes del Pla Resistir Plus amb el conseller d’Hisenda i Model Econòmic, Vicent Soler, i el conseller d’Economia Sostenible, Sectors Productius, Comerç i Treball, Rafa Climent, així com amb membres dels equips directius de tots dos departaments i amb el director general de l’Institut Valencià de Finances (IVF), Manuel Illueca.\nAmb aquesta nova convocatòria, des del dimecres, 28 de juliol, i fins al 20 d’agost, tant les empreses i autònoms que cotitzen per mòduls com els qui ho fan per estimació directa podran o modificar les ajudes que van demanar per a incloure aquests costos fixos causants de pèrdues o sol·licitar-les si no ho havien fet en la primera convocatòria.\nA més, aquestes ajudes també podran ser utilitzades per a amortitzar de forma anticipada el principal dels crèdits o préstecs que tinguen les empreses.\nCom ha subratllat el president, el Consell ha decidit ampliar les ajudes a tots els sectors econòmics i ampliar els aspectes subvencionables perquè ni un dels 647 milions d’euros que poden anar destinats al teixit productiu valencià es quede sense repartir.\nEl Govern valencià considera fonamental en un moment com l’actual que el Consell garantisca la liquiditat i suport a la solvència de les empreses viables que s’han vist fortament afectades per l’impacte de la covid-19 i afavorir la recuperació econòmica i el creixement.\nLínia Horeca de l’IVF\nD’altra banda, el president també ha anunciat la posada en marxa immediata d’una nova línia bonificada destinada al sector hoteler que serà desenvolupada per l’IVF. En concret, està dotada amb 11 milions d’euros ampliables, va dirigida a empreses hoteleres de major dimensió i tindrà un tram no reembossable de fins al 20% del total del préstec.\nEs tracta d’una línia destinada a reforçar la liquiditat d’aquestes empreses, així com futures inversions, necessàries per a mantenir la competitivitat d’un sector estratègic com és el turisme, tal com ha subratllat el president.\nAquesta actuació completa la línia Horeca de l’IVF, destinada a pimes de sectors com el turisme, oci, hostaleria i restauració. Fins ara s’han aprovat ja en aquest àmbit 2.170 sol·licituds per import de 136 milions d’euros, amb una ajuda directa no reembossable de fins al 30%.\nEn concret, el tram no reembossable és una part del crèdit que no s’ha de retornar i que hui dia ja aconsegueix aproximadament els 33,6 milions d’euros.\nEl preu de llum es dispararà aquest dijous a un nou rècord històric i arribarà als 122,76 euros per megavat\nCaixa Popular s'alia amb Acció Ecologista-Agró per a col·laborar en la conservació de l'entorn natural


Desactivat el pla d'emergències químiques per un incendi en una potabilitzadora a Molins de Rei\nEl foc, ja apagat, ha afectat bidons de clor de l'interior d'una nau\ndiumenge, 9 de juny 2019 - 12:12h\nFins al lloc dels fets s'han desplaçat vuit dotacions dels bombers | Twitter (@324cat)\nProtecció Civil ha desactivat l'alerta del Pla d'emergències químiques (Plaseqcat) que s'havia activat aquest matí preventivament per un incendi en una potabilitzadora en un polígon industrial a Molins de Rei, al Baix Llobregat. El foc ja està apagat però hi continuen treballant fins a vuit dotacions de Bombers per dur a terme les tasques de ventilació, segons han explicat els cossos d'emergències.\nLes flames han afectat un parell de palets on hi havia diversos bidons amb pastilles de clor. Un cop apagat el foc, els Bombers han tret el material incendiat a l'exterior de la nau per neutralitzar-ho tot amb escuma, mentre ventilaven l'interior de la nau.\nEls fets han tingut lloc al carrer Francesc Layret número 11, en una nau on hi ha bidons de clor. Protecció Civil ha demanat que ningú s'acosti a la zona per evitar riscos i deixar treball els equips d'emergència. A més, s'han confinat un hotel i un gimnàs propers preventivament. Es desconeixen les causes del foc, que ha estat extingit per Bombers cap a les 11 hores i que ha afectat diversos dels bidons de clor que es troben a l'interior de la nau. Per sort, no ha causat ferits.\nL'avís s'ha rebut a les 10.02 hores al telèfon d'emergències 112 i l'ha donat una vianant que informava que sortia fum negre d'una empresa de Molins. Ràpidament s'hi ha desplaçat els cossos d'emergències, entre els que també hi ha Mossos d'Esquadra, policia local i el Sistema d'Emergències Mèdiques (SEM).\n😱 La decisió del govern espanyol que no agradarà gens als conductors


Avís meteorològic per precipitacions i ràfegues d'oratge de fins a cent quilòmetres per hora per dissabte\n1 min. Andorra la Vella 06/11/2020 16:53\n651x366 L'avís meteorològic per precipitacions i vent fet públic pel Servei Meteorològic Nacional. / ANA L'avís meteorològic per precipitacions i vent fet públic pel Servei Meteorològic Nacional. / ANA\nEl Servei Meteorològic Nacional alerta que aquest divendres a la nit s’espera el pas d’un front provinent de la pertorbació del sud-oest de la Península Ibèrica que deixarà precipitacions en forma de pluja durant tot el matí i fins a mitja tarda de dissabte. Es preveuen acumulacions més abundants al sud i est del país, on es poden acumular al voltant de 70 mm. A la resta del país, es preveuen acumulacions al voltant dels 40 mm. Serà només al final de l’episodi quan s’estima que la cota de neu pugui baixar fins als 1.800 metres.\nEl fenomen més violent es preveu que sigui el vent, que pot assolir ràfegues d’entre 90 i 100 quilòmetres per hora a fons de vall al migdia. És per aquest motiu que no es descarta que també hi puguin haver precipitacions tempestuoses.\nPel que fa a les temperatures, les màximes seran de fins a 14 graus a Andorra la Vella, mentre que la temperatura mínima a la capital se situarà en els 4 graus. A 1.500 metres s’assolirà una temperatura de 12 graus i de 4 al Pas de la Casa. En aquest sentit, la isoterma zero graus se situarà a 2.700 metres.


L'esquerra marxarà el 9 d'octubre per augmentar la base social del canvi – BÉTERA – toda la información del Bétera, Valencia\nL'esquerra marxarà el 9 d'octubre…\nLa Comissió 9 d’Octubre que integren associacions, sindicats i partits d’esquerra exirá al carrer a València el proper dilluns de vesprada com a “exemple de pluralitat i diàleg entre gent diversa” per a “il·lusionar la població valenciana i incrementar la base social del canvi”.\nSegons ha assegurat el portaveu d’aquesta comissió i dirigent d’Acció Cultural, Toni Gisbert, el lema triat per a la manifestació d’aquest any és “Sí al valencià” per destacar els avanços en matèria de llengua i cultura.\nLes organitzacions convocants ha fet un “balanç positiu del canvi de cicle polític produït ara fa dos anys” a la Comunitat, que “va posar fi a dècades de governs antivalencians, autoritaris i corruptes”.\nEn aquest sentit, han fet balanç de decisions que consideren positives encaminades a “posar fi a la discriminació que la llengua del poble valencià ha patit durant tants anys: des del pacte per la competència lingüística per a l’accés a la funció pública i el decret de usos administratius, fins al projecte de llei de Plurilingüisme”.\nPer contra, han denunciat els “intents fracassats de ressuscitar la vella política de conflicte artificial al voltant de la llengua”, que en la seua opinió “la societat valenciana no comparteix en absolut”, i han exigit que es “deixe de polititzar la llengua”.\nEn l’apartat d’objectius a aconseguir en el que queda de legislatura, han assenyalat “la recuperació dels mitjans de comunicació públics en llengua pròpia”, en referència a À Punt, TV3 i Catalunya Ràdio, com a condició necessària per avançar cap a l’objectiu de la igualtat lingüística.\nLa Comissió 9 d’Octubre ha fet, finalment, una crida als valencians a participar de manera festiva a la manifestació del proper dilluns que, com és habitual, partirà de la plaça de Sant Agustí i finalitzarà davant de l’estàtua eqüestre de Jaume I al Parterre.\nL’entitat convocant està integrada per Acció Cultural, Associació Tirant lo Blanc, Bloc d’Estudiants Agermanats, Ca Revolta, Escola Valenciana, El Micalet, CCOO, UGT, Intersindical, Compromís, Els Verds, ERPV, EUPV, PSOE-PSPV i Podem.


Les caminades dels dimecres: la Cova des Tabac (Manacor) -Complet-\n21 octubre//8:00 - 13:00\nCOMPLET Fita a Fita enceta aquesta temporada 2020-21 amb noves i engrescadores propostes, una de les quals és "Les passejades dels dimecres": itineraris breus d'un dematí per tornar a dinar casa, especialment pensades per les persones que disposen de més temps lliure entre setmana. La segona ruta que farem aquest mes d'octubre serà a la costa de Manacor per descobrir la Cova des Tabac, entre Cala Morlanda i Portocristo. informació i reserves info@fitaafita.com dia, dimecres, 21 d'octubre de 2020 Hora…\nPassejades ADIBA: Llegendes de la Seu\n23 octubre//17:00 - 19:00\nADIBA celebra enguany el seu 40è aniversari, motiu pel qual ha volgut llançar una nova proposta d’activitats, participativa i engrescadora, dirigida als seus socis i familiars. Amb la col·laboració de Fita a Fita –senderisme cultural i familiar–, l’oferta inclou passejades culturals per Palma i caminades per entorns naturals d’interès paisatgístic i cultural. La iniciativa engrandeix el catàleg de serveis que ADIBA ofereix als seus usuaris. 23/10 divendres PASSEJADES ADIBA “Les llegendes de la Seu” itinerari urbà pels voltants de la…\nL’or líquid: la ruta de l’oli a la vall de Sóller -Complet-\n24 octubre//9:30 - 14:30\nCOMPLET: aquesta activita se repeteix el 22 de novembre L'olivera ha estat durant segles l'arbre més important a les possessions de Mallorca, sobretot a la Serra de Tramuntana. La producció d'oli no només aportava un aliment directe a la finca, també era una font d'ingressos cabdal pels comptes de l'amo i del senyor. A l'actualitat, l’oli d’oliva és un element fonamental de la dieta mediterrània, ja que és una de les fonts més saludables de greix i energia que necessita…\n25 octubre//9:00 - 16:00\nCOMPLET Els boscos de la Serra tenen un encant especial. Alzinars, pinars i garrigues on brosten tota casta d’històries, contes, rondalles i llegendes, i on s’amaguen éssers increïbles que, tot plegat, fan d’aquests espais naturals i culturals redols màgics que enamoren. Els voltants d’Esporles en són un bon exemple. En aquest itinerari pujarem dalt del Castellet de la Granja i visitarem l’ermita de Maristel·la, a més del Cor de Jesús, des d’on obtenim una curiosa i enigmàtica imatge del poble.…\n31 octubre//10:00 - 16:00\nADIBA celebra enguany el seu 40è aniversari, motiu pel qual ha volgut llançar una nova proposta d’activitats, participativa i engrescadora, dirigida als seus socis i familiars. Amb la col·laboració de Fita a Fita –senderisme cultural i familiar–, l’oferta inclou passejades culturals per Palma i caminades per entorns naturals d’interès paisatgístic i cultural. La iniciativa engrandeix el catàleg de serveis que ADIBA ofereix als seus usuaris. 31/10 dissabte CAMINADES ADIBA “La fortalesa encantada” itinerari de muntanya des del Verger fins al…


ANC Arenys de Munt: 2015\nPublicat per ancarenysdemunt a 21:14 Cap comentari:\nConferència: LLUÍS COMPANYS, ELS DISCURSOS DE GUERRA\nPublicat per ancarenysdemunt a 00:57 Cap comentari:\nL’ANC, Òmnium, l’AMI i l'ACM organitzen actes en defensa de la democràcia els dies 13 i 15 d’octubre\n9N SOM TOTS En defensa de les institucions catalanes\nPublicat per ancarenysdemunt a 22:48 Cap comentari:\nDimecres 16 de setembre farem la darrera xerrada sobre el procés cap a la República Catalana. Després d'escoltar les raons a favor de la independència a càrrec de Magda Oranich i els passos a seguir després del 27S a càrrec de Josep Maria Reniu, toca parlar de la Constitució Catalana.\nPublicat per ancarenysdemunt a 11:20 Cap comentari:\nLa segona xerrada sobre la República Catalana que co-organitzem amb el Centre es va centrar en els passos a seguir després del 27S. Per aquest motiu va venir Josep Maria Reniu, professor de Ciència Política a la UB i membre del Consell Assessor per a la Transició Nacional. Des d'aquí li volem tornar a agrair la seva participació i el volem felicitar per la seva capacitat docent. A més us volem agrair a tots la vostra assistència.\nFinalment us deixem unes quantes imatges.\nPublicat per ancarenysdemunt a 11:17 Cap comentari:\nMagda Oranich al Centre Moral\nMoltes gràcies a tots els que vau assitir a la xerrada de Magda Oranich. Us deixem unes quantes imatges de l'acte.\nPublicat per ancarenysdemunt a 11:09 Cap comentari:\nL’endemà del 27S\nPublicat per ancarenysdemunt a 22:07 Cap comentari:\nFem un nou país. Construint una veritable democràcia.\nPublicat per ancarenysdemunt a 13:05 Cap comentari:\nTot el que vols saber del 11s a la Meridiana\nPublicat per ancarenysdemunt a 17:40 Cap comentari:\nVine a la parada a escriure al llibre com vols la República Catalana!!\nPublicat per ancarenysdemunt a 19:21 Cap comentari:\nTiquets d'autocar 11-S Meridiana\nPublicat per ancarenysdemunt a 19:17 Cap comentari:\nJornada Popular - Solidària, 28 de juny de 2015\nPublicat per ancarenysdemunt a 20:51 Cap comentari:\nEtiquetes de comentaris: #27s2015, Actes, ANC Arenys de Munt, Arenys de Munt, plaça\nENS PLAU COMUNICAR-VOS QUE L'ANC D'ARENYS DE MUNT HEM ORGANITZAT UNA XERRADA AMB EL PENSADOR i ACTIVISTA ARCADI OLIVERES DE PROCÉS CONSTITUENT AMB EL TÍTOL:\n"CONTINGUTS POLÍTICS I SOCIALS D'UN PAÍS LLIURE"\n--> US ESPEREM EL PROPER DISSABTE 28 DE MARÇ, A 2/4 DE 8 DEL VESPRE A LA SALA MUNICIPAL.\nNO HI FALTEU! US ESPEREM A TOTS I TOTES!\nPER UN PAÍS LLIURE I DEMOCRÀTIC, SOM-HI!\nPublicat per ancarenysdemunt a 10:17 Cap comentari:\nL’ANC, Òmnium, l’AMI i l'ACM organitzen actes en d...\nVine a la parada a escriure al llibre com vols la ...\nENS PLAU COMUNICAR-VOS QUE L'ANC D'ARENYS DE MUNT ...


El meu hort: de setembre 2012\nCalendari de cultiu i recolecció\nHe trobat interessant aquesta pàgina de Agromàtica on posa calendari de cultius, aquí us poso l'enllàs.\nAquest altre blog també pot ajudar.\nPublicat per Imma Cauhé a 11:57 1 comentari: Enllaços a aquest missatge\nEtiquetes de comentaris: calendari, productes de l'hort\nHe arrencat unes branquetes de Marialluisa que tinc en un test, m'agrada l'infusió d'aquesta planta, la trobo la més bona de les infusions, i em recorda quan de petita tenia mal de panxa i la meva mare me la donava.\nAquesta és una de la raó per plantar-ne.\nEncara que una mica esquifits he pugut menjar tres pebrotets del test de la terrassa. Diuen que al pot petit hi ha la bona confitura...\nPoquets però variats:dos grogs i un vermell.\nPublicat per Imma Cauhé a 1:46 3 comentaris: Enllaços a aquest missatge\nEtiquetes de comentaris: pebrots. marialluisa\nEncara que amb poc rec i molta calor les tomaqueres superen el seu estat, són les ganes de supervivència dels éssers vius. La veritat és que els tomàquets són d’un calibre petit però el gust és molt bo.Aquests són els que queden a les tomaqueres de l'hivernacle.\nPublicat per Imma Cauhé a 16:26 Cap comentari: Enllaços a aquest missatge\nEtiquetes de comentaris: tomaqueres, tomàquets\nQuant sentia parlar de l’escarabat de la patata, imaginava que era negre com els escarabats comuns, des de que planto patates i he de treure’ls manualment (per que les patates siguin ecològiques) els he conegut millor.\nSón uns animalons vermells, no tenen la closca tan dura com els escarabats comuns. La veritat és que són molt vistosos, gràcies a això es poden veure i treure fàcilment. S’han de treure quant són com els de la fotografia, és quant es mengen la fulla de la planta i abans de fer ous, si es deixen s’estendran per tot el planter no deixant planta viva. Cada dia o dos s’ha d’anar revisant les fileres de les patates i expulsar les fulles on estan aquests animalons fins fer-los caure dins una galleda o pot, per recollir-los i matar-los abans de que s’ho mengin tot.\nPodeu agafar-los amb les mans, però a mi em fa angunia. Els agafo dins un pot i l’omplo d’aigua, allà s’ofeguen i així deixo net el camp d’aquests individuus.\nPublicat per Imma Cauhé a 15:20 1 comentari: Enllaços a aquest missatge\nEtiquetes de comentaris: escarbat, patates\nHe estat privada de poder posar noticies al blog. Aquest temps he pujat al Facebook les novetats (https://www.facebook.com/imma.cauhe), alla ho puc fer de del telefon. Ara posaré aquí les entrades pujades.\nUnes poques mongetes. Les grogues són molt fines. Aquest any n'han sortit poques ja que tenia poca aigua per regarles i no ha plogut genns.\n25 d'agost 2012\nAhir vaig fer recolecció de l'hort. Unes pastanagues de bon calibre , tomaquets que encara que són de mida reduida el gust és boníssim, y uns carbassons gegants que com cada any és el que es fa millor. També unes quantes bledes.\n24 d'agost 2012\nHe embolsat els botims. Aquest any n'hi ha molts, la pedregada de la setmana passada n'ha malmes alguns grans, espero poder salvar els restans. A 1640 metres d'altitud els raïms de les parres costa que arribin a madurar, esperem que aquest any ho faci. L'any passat varem poder menjar-ne.\nPublicat per Imma Cauhé a 14:54 2 comentaris: Enllaços a aquest missatge\nEtiquetes de comentaris: collita, productes de l'hort\nHe arrencat unes branquetes de Marialluisa que tin...\nHe estat privada de poder posar noticies al blog. ...


AMPLIACIÓ:Rull anuncia un pla de 40 MEUR per impulsar la construcció de carrils bici urbans i interurbans a Catalunya\nPublicado 19/05/2017 16:25:00CET\nReus.-El conseller de Territori i Sostenibilitat, Josep Rull, ha anunciat aquest divendres un pla de 40 MEUR per impulsar la construcció de carrils bici urbans i interurbans a Catalunya fins al 2020. Durant la cloenda del 6è Congrés Internacional de la Bicicleta que s’ha celebrat a Fira Reus, el conseller ha detallat que la Generalitat aportarà ajudes de 20 MEUR a través dels fons FEDER per finançar els projectes i la resta de la inversió anirà a càrrec de les institucions locals. Rull ha defensat que la bicicleta és el mitjà de transport més sostenible i que el seu ús a Catalunya creix a un ritme “que supera les expectatives”. “Quan més segures són les vies, hem acreditat que hi ha un major nombre d’usuaris, per la qual cosa això ens permetrà situar-nos a un primeríssim nivell en termes europeu”, ha manifestat el conseller.\nLa convocatòria d’ajuts s’obrirà a la tardor i està adreçada a ajuntaments, consells comarcals i diputacions per actuacions que s’executin entre els anys 2018 i 2019. El conseller Rull ha detallat que aquest programa per potenciar l’ús de la bicicleta tindrà una dotació econòmica inicial de 20 MEUR procedents dels fons FEDER 2014-2020 de la Generalitat per a cobrir el 50% del cost de les actuacions.Les subvencions es destinaran a actuacions que consisteixin en impulsar la construcció d’una xarxa de vies ciclistes, incloent trams interurbans i urbans; millorar la seguretat i prestacions de les vies ciclistes existents; fomentar la intermodalitat amb el transport públic col·lectiu, i garantir la continuïtat i coherència del conjunt de la xarxa de vies ciclistes interurbanes de Catalunya mitjançant l’aplicació d’uns criteris de disseny i senyalització homogenis a tot el territori. Així, es podrien incloure actuacions com l’execució de vies ciclistes que connectin dos o més municipis propers, un nucli urbà amb altres nuclis de població, àrees residencials aïllades, estacions de transport públic, polígons industrials, grans centres generadors de mobilitat o bé espais d’interès natural del mateix terme municipal, així com vies ciclistes urbanes, segons han assenyalat fonts del Departament. Josep Rull ha fet aquest anunci durant la cloenda del 6è Congrés de la Bicicleta, que s’ha celebrat a Reus durant dos dies i que ha aplegat més de 220 assistents i ha comptat amb la participació d’una seixantena de ponents. En aquest sentit, el conseller ha constatat que el nivell de creixement dels usuaris de la bicicleta com a mitjà de transport està superant les expectatives i que hi ha un cert transvasament del cotxe a la bicicleta, per la qual cosa, ha dit, les administracions han de garantir una bona xarxa de vies ciclistes segures. La bicicleta suma uns 400.000 usuaris diaris a Catalunya El Departament de Territori i Sostenibilitat vol seguir fomentant, mitjançant la Mesa de la Bicicleta, la participació de les administracions i entitats d’usuaris del sector de la bicicleta per definir les principals línies de treball de les polítiques públiques i impulsar una estratègia catalana de la bicicleta conjunta per al desenvolupament de la mobilitat en bicicleta durant els pròxims anys. En aquest sentit, es preveu dur a terme una sèrie de jornades de treball durant l’estiu i la tardor amb representants de les administracions i entitats implicades. A Catalunya, segons l’últim Baròmetre de la Bicicleta, un 55,1% de la població -3,3 milions de persones- té una bici per a ús personal i el 39,5%, que són uns 2,2 milions de persones, n’utilitza una amb alguna freqüència. Aquesta xifra es manté relativament estable en relació amb els últims anys, mentre que s’ha constatat un increment d’usuaris que la fan servir a diari, passant del 6,1% al 6,4%, fins a arribar als prop de 400.000 persones. El món de la bicicleta genera a Catalunya un impacte directe de 1.300 MEUR anuals, segons l’últim informe d’impacte econòmic del sector. L’estudi distingeix el sector del comerç i la indústria, el cicloturisme, l’esport i la inversió en infraestructures. La venda de bicicletes i components dóna feina a 2.100 treballadors a Catalunya i suposa prop de 580 MEUR de volum de negoci a l’any. Pel que fa a la pràctica del cicloturisme, l’impacte econòmic associat -amb pernoctacions- supera els 285 MEUR l’any i l’excursionisme amb bicicleta genera uns 330 MEUR. L’esport genera prop de 40 MEUR d’impacte cada any i, finalment, la inversió en infraestructures ciclistes i l’impuls de l’ús de la bicicleta sumen al voltant dels 65 MEUR anuals.


L'Audiència Nacional ordena el tancament dels webs de Tsunami Democràtic - Regió7 :: El Diari de la Catalunya Central\nAlguns usuaris no han pogut descarregar-se l'app a través de Telegram perquè la URL «ha estat bloquejada per disposició de l'autoritat judicial»\nacn 18.10.2019 | 15:42\nProblemes al web i l'app de Tsunami Democràtic\nL'Audiència Nacional ha ordenat el tancament del web de Tsunami Democràtic, segons han confirmat fonts del tribunal. La decisió l'ha pres el titular del jutjat central número 6, Manuel García Castellón, el mateix que instrueix la causa contra els CDR empresonats, tot i que les mateixes fonts indiquen que no té perquè ser la mateixa causa. El jutge ha emès l'ordre a la Guàrdia Civil, que han identificat les pàgines i han donat l'ordre perquè els servidors que estan donant suport a aquests webs deixin de fer-ho, segons fonts de l'Institut Armat.\nTot i l'ordre emesa per l'Audiència Nacional, el web democratictsunami.eu continua funcionament a quarts de quatre de la tarda. Alguns usuaris sí han detectat que, quan han intentat descarregar-se l'aplicació del Tsunami Democràtic a través de Telegram, els ha aparegut un missatge assegurant que la URL "ha estat bloquejada per disposició de l'autoritat judicial".


Aquest Sant Jordi apropa't a la Biblioteca Humana! - Servei Civil Internacional de Catalunya\nAquest Sant Jordi apropa’t a la Biblioteca Humana!\nabril 19, 2012novembre 28, 2018\nConeixes el que és una biblioteca humana?\nVols atansar-te a un llibre/persona i que t’expliqui la seva història?\nNo jutgis un llibre per la seva coberta, no pots saber-ne la història abans de llegir-la!\nPer Sant Jordi, apropa’t a la nostra biblioteca humana, escolta, comparteix la història amb els seus protagonistes i deixa els prejudicis a banda.\nDurant el proper dilluns 23, de 16h a 20h, l’SCI organitzem aquesta activitat en el marc de les activitats de la "Peace caravan" i de la diada que organitza “Tot Raval” amb diferents activitats a la rambla del raval per visibilitzar els molts sabers que hi ha al barri a través d’entitats, centres educatius, veïnat, entre d’altres. Vine a participar!\nT’estarem esperant a La Rambla del Raval 2-4 de Barcelona.\nDegut a aquesta activitat, el dilluns 23 d’abril t’atendrem des de la Biblioteca humana i per tant l’oficina romandrà tancada per la tarda. Allà mateix ens podràs fer les consultes que vulguis sobre activitats, camps i molt més!\nEl 29M l’SCI fem vaga, la vaga del 99%IMPORTANT! Aplacem el taller de documental social!


El grup parlamentari Socialistes-CpC insta a la Generalitat\nEl grup parlamentari Socialistes-CpC insta a la Generalitat a protegir mediambientalment la vall del Biciberri i el seu riu i a denegar qualsevol autorització per aprofitar aquest riu amb finalitats hidroelèctriques\nLa vall de Biciberri s´integra en la seva capçalera dins del Parc Nacional d´Aigüestortes i s´hi pot accedir a través de rutes de muntanya que comencen a la vall de Conangles, un paratge ubicat a la capçalera del riu Ribagorçana i per on circula la N-230 fins a l´entrada de la boca sud del Túnel de Vielha.\nEl grup parlamentari Socialistes-CpC critica que ni el riu ni el llac Biciberri estan protegits per cap figura mediambiental i tampoc es consideren zona perifèrica del Parc Nacional d´Aigüestortes. A més, des del grup 91 consta un projecte per aprofitar el salt d´aigua del Biciberri per a construir una minicentral hidroelèctrica, un projecte rebutjat pels veïns del poble de Senet que han manifestat la seva queixa a l´Ajuntament de Vilaller, a la Confederació Hidrogràfica de l´Ebre i al departament de Medi Ambient.\nPer tot això, la proposició no de llei presentada per Socialistes-CpC i que es veurà dimecres vinent dia 9 d´octubre a la comissió de Política Territorial insta a la Generalitat a iniciar el més aviat possible la tramitació necessària per tal de protegir mediambientalment la vall de Biciberri i el seu riu. Alhora, proposa denegar qualsevol permís per aprofitar aquesta aigua amb finalitats hidroelèctriques.\nLleida, 7 d´octubre de 2002


El "Gran Recapte" recull 9.632 kg de menjar a Montornès - Ajuntament de Montornès del Vallès\nPortada > Comunicació > Notícies > El "Gran Recapte" recull 9.632 kg de menjar a Montornès\nEl "Gran Recapte" recull 9.632 kg de menjar a Montornès\nUn total de 70 persones s'han distribuït als supermercats del poble per recollir aliments i productes de primera necessitat que Càritas Parroquials de Montornès lliurarà a les famílies amb menys recursos. Enguany, al poble, s'ha recollit prop de 230 kg més que l'any passat.\nUn any més, el veïnat s'ha tornat a solidaritzar amb les persones més necessitades col·laborant amb el Gran Recapte, una recollida d'aliments que el Banc d'Aliments va organitzar divendres i dissabte. La proposta va mobilitzar 27.000 voluntaris a tot Catalunya i va recollir 4.300 tones de productes bàsics a 2.500 punts de recollida.\nA Montornès, 70 persones voluntàries es van col·locar a l'entrada dels supermercats del municipi per informar la ciutadania sobre la campanya i introduir les donacions a les banyeres.\nEnguany s'ha recollit 9.632 kg de menjar no perible i altres productes de primera necessitat, uns 230 kg més que l'any passat. Càritas Parroquials de Montornès, amb el suport del departament municipal de Serveis Socials, s'encarregarà de repartir tot el recaptat entre les prop de 500 persones que fan ús dels serveis de Càritas del municipi.\nLa campanya també ha comptat amb la col·laboració del cos de Protecció Civil i de treballadors de la Brigada Municipal d'obres que han contribuït a la recollida d'aliments i al seu trasllat fins a les dependències de la Parròquia de Sant Sadurní.


El CN Balís revalida el Campionat de Catalunya de làser radial per equips\ndimarts, 14 de juny de 2011\tVELA\nEsportCatalà.cat.- El CN Balís va renovar el Campionat de Catalunya de làser radial per equips el passat cap de setmana. A part, ho va fer a casa, a les seves aigües i després d’una renyida disputa amb el CN Salou en la final. Els CN Masnou i CN Cambrils van ser les altres dues embarcacions participants.\nEl sistema de competició va ser tots contra tots (Round Robin). En el primer, els tarragonins feien ple de victòries i es posaven al capdavant seguit dels amfitrions, dels del Baix Camp i els altres participants del Maresme.\nEn el segon Round Robin Balís, Salou i Cambrils van acabar empatats. Això desplaçava a jugar pel títol els de Sant Andreu de Llavaneres i els salouencs. Cambrils i Masnou acaben tercer i quart respectivament.\nA la final, els amfitrions finalment aconseguien, amb molt de treball i suor, reeditar l’èxit de l’any passat.\nA la imatge, un dels moments de la competició. (FOTO: CN Balís) < Anterior


Educació prendrà mesures per evitar que el docent torni a treballar amb menors\nImatge de recurs d'una aula d'institut GETTY IMAGES\nBarcelonaEl professor de l'Institut de Calaf que havia entrat preventivament a la presó per abusos sexuals a menors ha quedat en llibertat. Segons ha pogut saber l'ARA, l'home de 47 anys i veí de Sant Joan de Vilatorrada va sortir de la presó amb l'obligació de comparèixer al jutjat dues vegades al mes. Els Mossos d'Esquadra van detenir el professor, M.V.A., el 18 de maig per abusos sexuals als seus dos fills. El jutjat d'instrucció de Manresa va decretar el 20 de maig l'ingrés provisional a la presó sense fiança. Però la defensa de l'home va recórrer la decisió a l'Audiència de Barcelona, que aquest dimecres va acordar deixar-lo en llibertat amb la prohibició d'aproximar-se o comunicar-se amb els fills.\nEl jutjat d'instrucció número 4 de Manresa va enviar-lo a presó perquè s'enfronta a dos delictes continuats d'abusos sexuals a menors, amb penes de fins a 12 anys de presó cadascun, a més d'haver-hi "indicis racionals" dels fets. Encara que l'home tingués arrelament personal, familiar i laboral, el jutge va considerar –com havia demanat la Fiscalia– que la gravetat de la pena prevista, el risc de reiteració delictiva i el fet que sigui professor justificaven la presó preventiva. Segons el jutjat, la seva dona va declarar que l'abril de l'any passat havia vist com l'home volia fer una fel·lació a un fill i que, arran d'això, l'altre fill –ara major d'edat– va explicar que durant anys també havia patit tocaments, fel·lacions i penetracions per part del pare. Els familiars també havien vist que l'home tenia imatges i vídeos sexuals de menors al seu ordinador.\nLa defensa del professor va recórrer la decisió del jutjat de Manresa a l'Audiència de Barcelona, on la secció cinquena ha resolt que no cal que estigui a la presó. Segons el tribunal, les declaracions de la dona i el fill davant el jutjat "han donat la sensació de veracitat" sobre els fets. Els dos testimonis han reconegut, davant algunes preguntes, "no poder afirmar que sigui cert el que se'ls demana, quan els hauria sigut fàcil dir el contrari si la seva intenció fos incriminar" l'home, argumenta l'Audiència. "No és raonable la hipòtesi de la defensa que la mare i el fill s'hagin posat d'acord per imputar falsament el seu marit i pare", valora el tribunal, que diu que són declaracions "que mereixen credibilitat".\nNo existeix "un perill suficient"\nPerò, en canvi, l'Audiència de Barcelona no comparteix que hi hagi el risc de reiteració delictiva. "No consta que hagi fet actes similars als que se li imputen amb altres menors diferents als seus fills", considera el tribunal, que afegeix que amb la prohibició d'estar en contacte amb els fills "sembla extremadament difícil que pugui repetir les mateixes conductes". Segons el tribunal, no poden "imposar altres mesures, per exemple a l'àmbit laboral, perquè no s'han demanat ni debatut". Per això l'Audiència al·lega que "no existeix un perill suficientment intens que l'acusat cometi nous delictes" per poder justificar la presó provisional, que és una mesura "excepcional".\nDavant la nova situació del professor, el departament d'Educació prendrà mesures per evitar que torni a treballar amb menors. Encara que els fets denunciats hagin passat fora de l'institut i l'Audiència valori que "no existeix un perill" de reiteració delictiva, fonts d'Educació expliquen que mentre la investigació estigui oberta s'aplicaran "les mesures cautelars necessàries" per impedir que el docent estigui en contacte amb alumnes. El 2015 es va introduir a la llei de protecció jurídica dels menors que a l'administració educativa no hi poden treballar les persones que han estat condemnades amb sentència ferma en un delicte contra la llibertat sexual. Però en la investigació contra el professor de l'Institut de Calaf no hi ha cap sentència, perquè ara el cas tot just està en la fase d'instrucció judicial.\nAbans de la detenció, l'home ocupava el càrrec de cap d'estudis a l'Institut Alexandre de Riquer de Calaf. Quan el departament va tenir constància de la denúncia "per uns fets que van passar fora del centre", va apartar-lo del càrrec. L'home treballava a l'Institut de Calaf des del curs 1997-1998, on havia sigut coordinador de batxillerat i coordinador pedagògic i actualment ocupava la responsabilitat de cap d'estudis. El professor, llicenciat en química per la UAB, feia classes de física i química al centre. També havia format part del grup de tutoria de l'Institut de Ciències de l'Educació (ICE) de la UAB.\nCanal de contacte amb els alumnes\nSegons Educació, quan l'Institut de Calaf va saber que havien denunciat el professor per abusos sexuals a menors, es va activar el protocol i es va comunicar als serveis territorials de la Catalunya Central. A part de cessar-lo com a cap d'estudis, la direcció dels serveis territorials va contactar amb la Fundació Vicki Bernadet, com acostuma a fer en casos de delictes de violència sexual, per acompanyar el centre i les famílies. En aquest procés, dilluns es va fer una reunió virtual amb les famílies, i l'institut ha establert un canal de contacte per si un alumne o una família vol informar d'alguns fets relacionats amb el professor. Educació de moment no ha donat detalls de si ha rebut denúncies a través del canal que s'ha obert.\nabusos sexuals educació departament d'Educació Mossos d'Esquadra Tribunals


Corpus Literari Ciutat de Barcelona - Documentació - La manipulació de Pla\nArticle publicat al diari Avui el 25/03/02 per Francesc Puigpelat\nÉs bastant trista l'apropiació (n'hauríem de dir indeguda, en termes financers?) que el PP està perpetrant de la figura de Josep Pla. I potser encara més trist que a quasi ningú sembli importar-li aquesta burda manipulació. Fa pocs dies, José María Aznar en persona va presentar a Madrid la traducció castellana de les Notes per a Sílvia i les Notes del capvesprol, va reivindicar l'ideari de Pla, i encara és hora que algú amb cara i ulls li respongui. On són els intel·lectuals i/o polítics catalans? No és això una opa hostil del PP a la cultura catalana? Ningú és capaç de replicar les bestieses que va dir Aznar durant l'acte de presentació?\nA la vista que no ho fa ningú amb més pes, em permeto, modestament, contestar a Aznar. I ho faré en un punt especialment sensible: el del bilingüisme. Aznar va reivindicar Josep Pla com a autor bilingüe i va exalçar el fet que aquesta condició no li causés cap problema. Li contestaré amb una cita del mateix Pla: "El bilingüisme pot ser eficaç en la comptabilitat o en un report administratiu. En la literatura, i concretament en la poesia, és inconcebible si hom pretén fer alguna cosa que existeixi realment. El bilingüisme és un fet contrari a la limitació inexorable de la intel·ligència i de la sensibilitat humanes, la negació de la unitat fatídica de l'individu". Aquesta frase és al volum 21 de l'Obra completa de Pla, titulat Homenots, tercera sèrie. Una Obra completa que, per cert, no inclou res de res escrit en castellà, cosa que confirma que Josep Pla no es va considerar un escriptor bilingüe.


Què passa i què no en sanitat mentre el govern de la Generalitat segueix en funcions?\nDes del 27-S i a l'espera que es formi un govern s'estan desenvolupant projectes polèmics com el VISC+, s'estan obrint licitacions, s'està desplegant el nou model de gestió del transport sanitari o informant els treballadors del Clínic de com compatibilitzar l'activitat pública amb l'exercici a Barnaclínic\nPer contra, el nou Pla de Salut 2016-2020 està estancat ja que cal que sigui aprovat al Parlament i iniciatives com les de crear un consorci sanitari a Lleida resten aturades sense que se sàpiga amb certesa què passarà finalment\n02/12/2015 - 06:00h\nBoi Ruiz, conseller de Salut en funciones, en el Parlament. SANDRA LÁZARO\nA meitats de juny el Parlament va celebrar un ple monogràfic sobre salut a petició de l’oposició en un context marcat per les retallades pressupostàries. Ja en aquell ple s’intuïa la bona sintonia entre ERC i CiU, que van presentar totes les propostes de manera conjunta, i també les diferents visions sobre el model de salut que exemplifiquen la dificultat d'una entesa entre Junts pel Sí i la CUP - en parlava la diputada de la CUP Anna Gabriel aquest dilluns en una entrevista amb Mònica Terribas a Catalunya Ràdio- però és que ja en la passada legislatura aquestes diferències eren evidents.\n“El centre del debat avui és el model, el model de cohabitació públic-privat, que és un model corruptor, que potencia portes giratòries, és el model el que configura un sistema de salut que és feudal, classista i ha fet augmentar la desigualtat”, va dir en el monogràfic de salut la llavors diputada de la CUP Isabel Vallet. Ara, dos mesos després del 27-S, Catalunya té un govern en funcions, incògnites per resoldre, projectes estancats i d'altres en marxa. Repassem les principals actuacions.\nSuspensió de l’autonomia de gestió del Consorci Sanitari del Maresme\nA meitats d'octubre la Generalitat va suspendre l’autonomia de gestió del Consorci Sanitari del Maresme. La decisió, que es va prendre entre altres motius perquè el 2014 l'Hospital de Mataró va tenir un dèficit de dos milions i mig d’euros, ha provocat la mobilització d'usuaris, treballadors i fins i tot el rebuig per part de tots els grups municipals. Setmanes després de la suspensió, centenars de persones van protestar a Mataró contra el desmantellament del servei sociosanitari que consideren que suposa el Pla de Reequilibri proposat per Salut. A més, segons va poder saber aquest diari, el Pla Director del CatSalut preveu derivacions a centres amb ànim de lucre, fet que consideren actuacions de caràcter privatitzador.\nOposicions per primer cop en cinc anys a l’ICS\nA meitats d’octubre el DOGC publicava l’anunci que l’ICS obria 340 places per personal estatutari sanitari per aquest 2015, 136 de les quals són per infermers i 52 per metges. La convocatòria de 340 places a l'ICS, on es calcula que hi ha uns 12.000 llocs de treball coberts interinament, ha estat vist com “una vergonya” per sindicats com Metges de Catalunya i SATSE.\nSituació crítica amb el sector farmacèutic i els centres concertats pel retard en els pagaments\nA finals d’octubre la Generalitat va anunciar als farmacèutics que s'endarreria una vegada més el pagament dels medicaments dispensats i que el Servei Català de la Salut, el proveïdor, no disposava de més diners per pagar medicaments fins que no arribés des del Ministeri d'Hisenda una aportació extraordinària. No és una situació nova, ja que fa anys que el sector farmacèutic pateix endarreriments en els pagaments, un fet que ha arrossegat a 16 farmàcies arreu de Catalunya a tancar i que ha provocat un deute de la Generalitat amb el sector de 330 milions d’euros. La setmana passada el govern espanyol va anunciar que s’abonarien a Catalunya 319 milions a càrrec del Fons de Liquiditat Autonòmic (FLA) ordinari de novembre, dels quals 101 milions seran per al pagament directe als proveïdors farmacèutics i 7,1 milions són per a concerts sanitaris.\nNou model de gestió del Transport Sanitari a Catalunya\nEl passat 3 de novembre va començar el desplegament gradual del Transport Sanitari Integral a Catalunya (urgent i no urgent). El Sistema d'Emergències Mèdiques centralitza ara la gestió de tot el transport sanitari públic de Catalunya, fins ara coordinada entre el CatSalut (per al transport no urgent) i el SEM (per al transport urgent). Segons l'Ana Martínez, del GREDS, el fet que a partir d'ara sigui el SEM qui gestioni el transport (per un valor total de 214 milions d’euros anuals) suposa "la concertació de la subcontractació". La nova organització, assegura Martínez, implica "menys control i menys transparència i és una volta més en la mercantilització i opacitat del sistema català".\nDes d’inicis de novembre les diverses empreses guanyadores del concurs públic per gestionar el transport sanitari van començar el desplegament de les seves ambulàncies a les diferents regions, començant per la Regió Sanitària Lleida. En determinades zones, com a les Terres de l’Ebre, el desplegament ha despertat polèmica entre usuaris i treballadors que consideren que els canvis logístics que impliquen el nou conveni suposen retallades en el servei d’ambulàncies.\nBarnaclínic segueix estructurant-se\nEl passat 17 de novembre la direcció de Recursos Humans va remetre al comitè d'empresa de l'Hospital Clínic la normativa i disposicions que permeten la compatibilitat de l'activitat privada dels professionals de la pública, explicant-los com fer compatible l’activitat pública amb la privada. Fonts de l’hospital veuen en el comunicat, al que va tenir accés aquest diari, un “descarat intent legal de carregar-se el sistema públic introduint jornades de 67 hores que mai es compliran”.\nEl nou Pla de Salut: estancat\nDivendres passat el conseller de Salut, Boi Ruiz, va presentar l’avaluació del Pla de Salut 2011-2015, en la que es va fer balanç dels resultats obtinguts en relació als objectius operatius (desenvolupament de projectes) i de salut (fixant-se en diversos indicadors). També es va parlar de la primera versió del Pla de Salut 2016-2020, que ha de ser una continuació del pla actual i que es va presentar a l’estiu. Amb tot, però, el pla estratègic que ha de guiar les prioritats dels propers quatre anys en termes de salut i assistència sanitària es troba ara mateix estancat ja que ha de passar primer pel Parlament, on s’ha d’aprovar.\nEl Consorci Sanitari de Lleida: aturat amb les incògnites damunt la taula\nEn la passada legislatura la intenció del govern de fer un Consorci Sanitari a Lleida i la proposta d’acord amb data a 2015 a punt per ser signada es va trobar amb una forta oposició d’usuaris i treballadors, que van aconseguir més d’onze mil signatures en contra de la iniciativa. Segons va poder saber Catalunya Plural a l’estiu, el conseller de Salut Boi Ruiz va informar a diferents diputats de la Comissió de Salut del Parlament que la iniciativa estava del tot aturada. Aquest diari ha preguntat al Departament de Salut si hi ha hagut cap novetat des de Setembre i fonts del departament asseguren que “està aturat tal com instava la Moció 190/X del Parlament de Catalunya”.\nEl projecte VISC+: en marxa\nTambé va generar polèmica el projecte VISC+ («Més Valor a la Informació de Salut de Catalunya»), de reutilització de dades sanitàries per la recerca. El director de l’Agència de Qualitat i Avaluació Sanitàries, Josep Maria Argimon, ha explicat a aquest mitjà que el projecte “s’està desenvolupant i que hi ha projectes que estan ja en la fase d’accedir a la informació”. “Encara s’estan signant els convenis de cessió d’informació”, matisa Argimon. El director de l’AQuAS ha insistit en què “no hi ha cap empresa recollint dades” sinó que els centres de recerca amb qui se signen convenis poden demanar dades amb finalitats de recerca. Entre aquests centres hi hauria el CREAL, el VIR O l’IDIBAPS. Tot i que el VISC+ compta amb el suport de part de la comunitat científica, com ara el Comitè de Bioètica de Catalunya o el COMB, s’ha trobat amb el qüestionament del Comitè de Bioètica de la UB o l’Autoritat Catalana de Protecció de Dades.\nSe segueix licitant\nEl Govern amb funcions pot obrir licitacions i de fet ho està fent. Només durant el mes de novembre el CatSalut ha publicat tres licitacions, l’última d’elles, referent a la contractació de la gestió dels serveis de Teràpies Respiratòries a Domicili en l'àmbit de tot Catalunya, per un valor de 449.383.930,32 € sense IVA.\n| 02/12/2015 - 11:28h\nPer culpa de tant vot independentista, per culpa de tanta tossuderia a afavorir el sector privat (és a dir, la burgesia), per culpa de tanta tossuderia a voler de president una persona indigna, resulta que, mentrestant, el país està parat, paralitzat, i la cosa no tira.\nSe acabó el carbón señor ministro, a pesar del CSIC


Pons, Pere Antoni - Resultats de la cerca - Traces : base de dades de llengua i literatura catalanes\nPàgina inicial > Traces. Catàleg > Resultats de la cerca: Pons, Pere Antoni\nTraces. Catàleg 474 registres trobats 21 - 30 anar al registre: La cerca s'ha fet en 0.00 segons.\nUna obra monumental però menor / Pons, Pere Antoni\nAra. Ara llegim, 26 gener 2019, p. 49\nUn pamflet per agitar la poesia catalana / Pons, Pere Antoni\nSobre l'obra citada: "Aquesta mena de llibres s'han de valorar pels debats que enceten més que per les conclusions a què arriben i les veritats que revelen. Agosarat i meritori, el pamflet de Munar fa el fet".\nAra. Ara llegim, 29 desembre 2018, p. 47\nBaudelaire: l’home, no el poeta / Pons, Pere Antoni\nAra. Ara llegim, 22 desembre 2018, p. 49\nUns bolets monstruosos / Pons, Pere Antoni\nAra. Ara llegim, 1 desembre 2018, p. 47 (El llibre de la setmana)\nLa mort interminable del pare / Pons, Pere Antoni\nAra. Ara llegim, 17 novembre 2018, p. 47 (El llibre de la setmana)\nUn Murakami romàntic, culturalista i esotèric / Pons, Pere Antoni\nAra. Ara llegim, 10 novembre 2018, p. 45 (El llibre de la setmana)\nUn díptic sobre l'edat / Pons, Pere Antoni\nAra. Ara llegim, 3 novembre 2018, p. 49\nTraces. Catàleg : 474 registres trobats 21 - 30 anar al registre:\nPons, Pere Antoni dins Amazon


El fill de George Orwell veu "decebedor" que una part d'Espanya pateixi "amnèsia" sobre els estralls del franquisme El fill de George Orwell veu "decebedor" que una part d'Espanya pateixi "amnèsia" sobre els estralls del franquisme\nEl fill de George Orwell veu “decebedor” que una part d’Espanya pateixi “amnèsia” sobre els estralls del franquisme\nEl fill, el net i la besneta de George Orwell, durant una visita a l'escola Benjamin Franklin International School / ACN\n“Em trobava al Sanatori Maurín, un dels sanatoris que depèn del POUM, situat als suburbis propers al Tibidabo, la muntanya d’estranya forma que s’aixecava abruptament darrere Barcelona”. Així introduïa George Orwell a ‘Homenatge a Catalunya’ un hospital a la capital catalana on va ser tractat durant la Guerra Civil, i que ara és l’escola internacional Benjamin Franklin. El seu fill, Richard Blair, i també un net i una besneta de l’autor han visitat aquesta setmana el recinte, i altres punts de la capital catalana i de tot el país, per seguir el rastre de l’escriptor que va lluitar pel bàndol republicà. En declaracions a l’ACN, Blair veu “decebedor” que una part d’Espanya hagi patit “amnèsia” sobre els estralls del franquisme. “No podem tenir un forat negre a la història”, diu.\nEls descendents de l’autor de ‘1984’ han visitat aquesta setmana diversos indrets icònics per on va passar l’escriptor, com a membres de l’Orwell Society, com ara l’antic Sanatori Maurín, on es va recuperar d’un tret al coll rebut a l’Aragó mentre era voluntari del bàndol republicà a la Guerra Civil. A més, també han estat al barri gòtic de la capital catalana, i als jardins de l’Hospital de Santa Maria de Lleida, on va passar uns dies també a causa de ferides en el front d’Aragó.


Una nena iemenita d'11 anys fuig de casa per ser obligada a casar-se amb un home de 30 anys\nRedacció Catalunyapress | divendres, 26 de juliol de 2013\nUna nena iemenita d'11 anys ha fugit de la seva casa per ser obligada a casar-se amb un home de 30 anys. Una vegada amb el seu oncle i ja amagada, ha gravat un vídeo en el qual ha denunciat entre llàgrimes i amenaçada de mort la pràctica del matrimoni concertat.\nEl vídeo comença amb la nena agraint als periodistes i a altres persones. Tot seguit afirma que: "És cert que em vaig escapar de casa. No puc viure amb ells. Suficient! Vull anar-me a viure amb el meu oncle."\nI parlant no només pel seu cas, sinó pel de molts nens ha preguntat a la societat: "Què passa amb la innocència dels nens? Què hem fet els nens perquè se'ns tracti d'aquesta manera? Per què ens casen a aquesta edat?. Me les vaig arreglar per la resoldre el meu problema, no obstant això alguns nens innocents no poden resoldre els seus. Molts acabaran morts, suïcidant-se o fent el que sigui necessari per evitar-ho."\n"Només són nens" -replicava Nada Al-Ahdal- "Què sabem nosaltres de la vida? A les nenes no ens dóna temps ni per estudiar. No és culpa nostra. No sóc l'única. A qualsevol nen li pot passar. Això no hauria de ser normal per a nenes innocents".\n"Jo ara m'he alliberat. Em vaig escapar quan no estaven a casa així que vaig cridar al meu oncle Abd Al-Jabbar perquè vingués a buscar-me i vaig escapar amb ell".\nPREFEREIXO MORIR, PREFEREIXO ESTAR MORTA\nL'edat legal per casar-se a Iemen és als 17 anys i als 18, la majoria ja estan casats. La nena afirma en el vídeo que: "Jo em vaig queixar davant la policia del que la meva mare m'estava fent. Els vaig dir que jo només tenia 11 anys i que ella volia casar-me amb un adult. Si hagués acceptat no tindria vida ni educació, és que no tenen compassió?"\nNada Al-Ahdal ha tingut molt valor per escapar-se i denunciar aquesta pràctica que acostumen en molts països àrabs. I és que la gravetat de l'assumpte agafa força quan la nena explica en el vídeo que els seus pares: "Em van amenaçar amb matar-me si m'anava amb el meu oncle. Quin tipus de persones amenacen als seus fills d'aquesta forma? Creuen que seria feliç casant-me contra la meva voluntat? Doncs endavant, casi'm i em suïcidaré".\n"Han matat els nostres somnis. Han matat tot el que ens queda dins. Ja no queda raó per viure. No hi ha infantesa. Això és un crim", denunciava la nena.\nUNA HISTÒRIA QUE ES REPETEIX\nNada Al-Ahdal no ha estat l'única en la seva família que ha estat obligada a casar-se. Com a compte en el vídeo: "La meva tia materna solament tenia 14 anys quan la van casar per força. Va durar un any amb el seu espòs. Saben el que va fer? Es va ruixar amb gasolina i es va calar foc I ara està morta! El seu espòs la copejava amb cadenes metàl·liques i s'emborratxava".\nEl vídeo va ser publicat com a denúncia contra el matrimoni concertat el 21 de juliol per l'Institut d'Investigacions de Mitjans de comunicació a Orient Mitjà (MEMRI) i a dia d'avui compta amb més de cinc milions i mitjà de visites. El matrimoni concertat és una pràctica molt comuna encara a Iemen i Nada Al-Ahdal és un exemple d'això.\nQuatre joves moren en un xoc frontal entre un turisme i una furgoneta a Vidreres


Es confirma el tancament dels Lauren Costa Brava de Blanes | Ràdio Palafolls\nHome Cultura Es confirma el tancament dels Lauren Costa Brava de Blanes\nMarc Ferri , gener 31, 2014\t / 916 0\nFinalment els rumors i temors pel tancament del multisales de Blanes, s’han confirmat. Ho ha reconegut el president del grup Lauren Antoni Llorens, que assegura que no ha pogut renegociar amb les entitats bancàries per tal de poder allargar el pagament del deute.\nD’aquesta manera el multicinemes ha passat ara a ser propietat de Catalunya Caixa i el seu futur és incert.\nL’última sessió projectada va ser la de fa dos dimecres. Llavors, sense previ avís, es va tancar el cinema amb l’excusa d’unes reformes que havien de durar una setmana. La realitat, però, és que tot apuntava a un tancament definitiu, ja que feia 2 setmanes del tancament i perque al web del grup ja no hi apareixia cap referència al multisales blanenc.\nAntoni Llorens, en declaracions al diari el Punt-Avui, ha confirmat que Catalunya Caixa s’ha quedat el cinema després de no poder allargar el deute que puja a més d’un milió d’euros.\nLlorens es mostra indignat per la “persecució” a què assegura sentir-se sotmès i per les poques facilitats que li ha atorgat l’entitat financera per tal de mantenir el negoci que donava feina a una 10a de persones. El propietari del grup Lauren creu que Catalunya Caixa es vendrà ara els cinemes de Blanes per “quatre duros”, i remarca que el multicines blanenc funcionava força bé malgrat la crisi que viu el sector.\nAmb la confirmació del tancament del Lauren Costa Brava el grup suma un nou cinema perdut. Darrerament han tancat els Lauren Sant Andreu, Gràcia i Viladecans, però també n’han tancat d’altres com el de Girona en els últims anys. De fet des del 2014 el grup està en suspensió de pagaments.\nEl futur de les instal•lacions ara és incert, però els rumors apunten a l’interès d’un altre grup per agafar el multisales blanencs.\nAmb el tancament dels Lauren Costa Brava, la comarca de la Selva i el nord del Maresme es queda sense multicinemes. Ara els més propers són els d’Arenys o Girona.


A Breakout Cornellà vam aconseguir el nostre primer èxit (abans de començar) - Citilab\nInici » Actualitat » Actualitat » A Breakout Cornellà vam aconseguir el nostre primer èxit (abans de començar)\nEstem molt contents ja que els nou voluntaris que s’han animat a col.laborar amb nosaltres el proper dimecres 14 comparteixen el mateix entusiasme que nosaltres i les ganes de fer noves propostes a la ciutat.\nEl dijous de la setmana passada, Mary Jou Solé, Enric Senabre, Ramon Sangüesa, Paco Cobacho i Jordi Carrasco vam tenir una trobada amb ells al Citilab per coordinar-nos i respondre a les seves preguntes. Joaquín Jiménez, Pedro Rodes, Maria Ripoll, David Noguera, Antonio Sevillano, José Caballero, Pedro Caparrós i Víctor Casat, amb un munt de preguntes per fer sobre la manera de posar en marxa el Breakout i el millor que podien aportar. Raymond Rohtwell no va poder estar, però ens trobarem igual amb ell en la plaça central del World Trade Center Almeda Park (gràcies Raymond!).\nPer començar, podem dir que les xarxes de Wi-Fi del Breakout estaran ben mimades: a més d’un informàtic i un enginyer de telecos, tindrem amb nosaltres un analista de sistemes, un tècnic audiovisual audaç (àlies “Ubunt”) i un aficionat a les xarxes que van prendre bona nota de les indicacions de Paco sobre el protocol de comunicacions.\nMés sorpreses: Pedro Caparrós, radioaficionat amb més de 30 anys d’experiència i David Noguera, un nouvingut al món de les ones, però amb autèntica passió per trastejar amb qualsevol aparell electrònic, es van animar a muntar en ple Breakout una emissora digital (tramsmissió per paquets IP) per a connectar al llarg del dia amb altres aficionats de Nova York.\nPel que fa a les relacions públiques, Maria Ripoll es va mostrar com una autèntica líder, entrant en detalls sobre la millor manera de comunicar als vianants del WTC de Cornellà la proposta i, utilitzar un guió clar, amb un missatge fàcil d’entendre per a tot tipus de públics. Hi va haver debat, moltes preguntes i també moltes ganes de saber més del Citilab i de les seves activitats.\nDavid va obrir uns ulls com plats en veure a què es dediquen els Arduinaires (comunitat Arduino del Citilab), mentre anava fent malabarismes mentals amb els seus horaris per setmana per veure si ho podia combinar per assistir al taller.\nPerò tot això no és més que el principi. Ramon ja va avançar que hi ha molts altres projectes de ciutat en els que la col.laboració d’aquest grup de voluntaris (i tots els que us vulgueu apuntar) serà més que benvinguda: visualització d’informació sobre la ciutat amb sensors, alertes urbanes, etc.\nPer ara, et convidem a seguir el Breakout a través de les experiències i els comentaris de tots nosaltres. Segueix-nos al minut en el Blog de l’Breakout i, si tens un moment, no deixis d’apropar-te al WTC Almeda Park el proper dimecres 14, de 9 del matí a 7 de la tarda , on us estarem esperant amb els portàtils l’aire lliure per convidar-te a cafè, Wi-Fi i presentar-te als teus nous companys d’oficina!


Un cotxe, calcinat a Terrassa/Cristóbal Castro\nEls Bombers de la Generalitat hi han enviat dues dotacions, i han actuat durant una mitja hora\nUn cotxe ha quedat totalment calcinat aquesta tarda-vespre a Terrassa. Els fets han passat cap a dos quarts passats de set. Les flames, han comentat a Món Terrassa alguns lectors, es veien des de l’autopista C-58. Les causes del foc, ara per ara es desconeixen. Però la imatge ha estat impactant, han explicat conductors que ho han vist des de la distància, i és que era un monent en el que el dia començava a fosquejar.\nHa estat en una de les sortides de l’autopista, en arribar a l’altura de l’avinguda del Vallès, número 105, i abans d’una cruïlla que està regulada per semàfors i on i ha a més a més un “stop”. Malgrat l’espectacularitat de l’incendi, els ocupants del vehicle, tipus furgoneta, han pogut sortir ells sols del vehicle i no hi ha hagut persones ferides. Els Bombers de la Generalitat hi han enviat dues dotacions, i han actuat durant una mitja hora. Del cotxe, d’un color blavós, n’ha quedat poc i res aprofitable. Els estralls es poden apreciar millor a la part davantera, la del motor, amb la capota desapareguda, vidres trencats i rodes socarrimades.\nCrema una màquina en una pastisseria\nApagar el foc del cotxe que es cremava a l’avinguda del Vallès no ha estat l’única actuació dels Bombers aquesta tarda-vespre a la ciutat de Terrassa. A les 20.46 han rebut l’avís d’un incendi en un immoble situat a la carretera de Rellinars, 50. Sembla que s’ha cremat una màquina d’una pastisseria. En aquest cas, tampoc s’han registrat ferits. Els Bombers hi han enviat fins a un total de quatre dotacions. A sobre de l’establiment no hi ha cap pis.\nI poc abans de les vuit de la tarda, s’han desplaçat fins a l’avinguda del Vallès/carrer d’Alemanya per la presència d’un rusc d’abelles.\nautopista Bombers Terrassa


Comissió reclamacions d'accés informació pública (CRAIP)-Composició\nComissió reclamacions d'accés informació pública (CRAIP)\n> Comissió per les Reclamacions d'Accés a la Informació Pública\n> Comissió reclamacions d'accés informació pública (CRAIP)\n> Què és la CRAIP\nLa CRAIP, segons el Decret 1/2019, de 11 de enero, regulador de la Comissió per a les Reclamacions d'Accés a la Informació Pública, està formada per un president i dos vocals, que han de ser juristes de prestigi reconegut, amb més de cinc anys d’experiència professional en l’àmbit del dret públic.\nEls membres han de ser nomenats pel Consell de Govern de la Comunitat Autònoma, per un període de tres anys, a proposta del conseller de Presidència.\nPresta assistència a la Comissió, amb veu però sense vot, un secretari designat per la consellera de Presidència, entre funcionaris públics de la conselleria d’adscripció de la Comissió, que acreditin la llicenciatura o el grau en Dret i pertanyin al grup A1.\nPer Acord del de 18 de gener de 2019, el Consell de Govern nomenà membres de la Comissió per a les Reclamacions d’Accés a la Informació Pública les senyores María del Carmen Fernández González i Eva María Ramos García i el senyor Miguel Alejandro Dot Ramis.\nDia 31 de gener de 2019 té lloc la presa de possessió dels membres de la Comissió, entre els quals s’ha elegit presidenta la Sra. Carmen Fernández González, amb la qual cosa es considera constituïda la nova Comissió, la qual es fa càrrec dels expedients tramitats per la Comissió anterior, prevista en el Decret 24/2016, de 29 d'abril, de creació i d'atribució de competència a la Comissió per a la resolució de les reclamacions en matèria d'accés a la informació pública.\nEl funcionari Antonio Aymat Gual de Torrella, cap de secció de la Direcció General de Participació, Transparència i Voluntariat, exerceix actualment les funcions de secretària de la Comissió per designació del conseller de Transició Energètica, Sectors Productius i Memòria Demcràtica.\nNOTA: Les referències que fa el Decret a la Conselleria de Presidència, s'han d'entendre referides a la Conselleria de Transició Energètica, Sectors Productius i Memòria Demcràtica, atès que actualment és la competent en matèria de transparència.\nEls actuals membres de la Comissió varen ser nomenats per Acord del Consell de Govern de 18 de gener de 2019, per un període de tres anys.\nEstatut dels membres\nSegons l’article 4 del Decret 1/2019, l’estatut dels membres de la CRAIP és el següent:\n1. Els membres de la Comissió són inamovibles, si bé cessen o són remoguts en el seu càrrec per alguna de les causes següents:\na) Acabament del mandat sense renovació.\nb) Renúncia formalitzada per escrit i acceptada pel conseller de Presidència.\nc) Incompliment greu de les seves obligacions.\nd) Condemna, per sentència ferma, a pena privativa de llibertat o d’inhabilitació absoluta o especial per a ocupacions o càrrecs públics.\ne) Incapacitat sobrevinguda per a l’exercici del càrrec.\nf) Pèrdua de la nacionalitat.\n2. El cessament o la remoció es produeix quan es dona la circumstància o quan té efectes l’acte que la determina. L’acte de remoció l’ha de dictar el conseller de Presidència, amb l’audiència prèvia a la persona interessada.\n3. En els supòsits que indiquen les lletres a) i b) de l’apartat 1, els membres cessants de l’òrgan han de continuar en exercici de les seves funcions fins que no prengui possessió del seu lloc qui els hagi de succeir.\n4. En els casos de vacant, absència o malaltia, el president ha de ser substituït pel vocal de més edat, i en els casos de vacant, absència o malaltia que afecti algun dels vocals, el president ha d’adoptar les mesures pertinents de distribució de les ponències. Això no obstant, en el cas que l’absència del vocal es prevegi de llarga durada, el Consell de Govern pot designar un vocal substitut amb caràcter temporal.\n5. En els casos de vacant, absència o malaltia del secretari de la Comissió, pot ser substituït per un funcionari assignat temporalment per la Secretaria General de la Conselleria de Presidència.\nQuè és la CRAIP\nComissió per les reclamacions d'accés a la informació pública: C/ de l'Uruguai, s/n Velòdrom Illes Balears - 07010 Palma


Portada | Joaquim Amat-Piniella\nHe dedicat aquest web a l'escriptor i intel·lectual manresà Joaquim Amat-Piniella (1913-1974), autor -entre d'altres obres- de la novel·la K.L.Reich, un testimoni serè però escruixidor de la seva estada al camp de concentració de Mauthausen.\nAmat-Piniella fou un home compromès. Amb la seva ciutat, amb el seu país, amb els drets humans i la llibertat. Va ser un activista cultural de primer ordre de la Manresa dels anys 1930, un republicà i antifeixista convençut que treballà activament per aconseguir una societat més justa i -segons les seves mateixes paraules- "una Catalunya ben lliure de tuteles i de controls". Els articles que va escriure durant aquesta època -dels quals en aquest web en recullo un centenar- evidencien la cultura vastíssima que tenia ja de ben jove.\nEl feixisme destruí els projectes i les il·lusions del jove Joaquim Amat i truncà el seu itinerari d'escriptor, d'intel·lectual i de dinamitzador cultural. Exiliat del seu país, durant 4 anys i mig va patir l'infern dels camps nazis. Escrivia sobre aquesta experiència: A “la nova Europa” forjada amb sang innocent, devastacions i misèria, els espanyols anti-franquistes no tenien altra plaça que la d’un pot de cendres ....\nAmat-Piniella és, doncs, un símbol d'aquells republicans i catalanistes, que lluitaren per uns ideals tan nobles com la llibertat, la democràcia o la promoció social i cultural de les classes populars; una generació “romàntica” -com la definí Montserrat Roig- que la Guerra Civil i el feixisme va aplacar i desactivar absolutament.\nTanmateix, el testimoni de la seva estada a Mauthausen s’ha convertit en un símbol de la deportació catalana als camps d'extermini, de la resistència republicana al feixisme, del combat de la dignitat contra la barbàrie i de la denúncia de l’horror nazi que assassinà milions de persones.\nLa finalitat d'aquest web és contribuir a la difusió de la figura i l'obra d'aquest manresà il·lustre, Joaquim Amat-Piniella, una persona sàvia, humil, íntegra; un home bo, una persona que enorgulleix una ciutat i un país.\nVegeu els continguts del web


David Borràs, co-cap de colla, Josep Ramon Tules ‘Pitu’, president i Nil Martínez, co-cap de colla – Fotografia: Albert Torres\nAquest diumenge els Xiquets del Serrallo han celebrat l’assemblea extraordinària de la colla, que portava com a únic punt del dia l’elecció de la nova junta directiva, després que Adrià Iglesias presentés la seva dimissió el passat mes de desembre.\nL’única candidatura presentada i encapçalada per Josep Ramon Tules, com a president, i David Borràs i Nil Martínez, com a co-caps de colla, ha obtingut el 76% de vots favorables dels castellers presents i estaran al capdavant els Xiquets del Serrallo fins a finals del 2020.\nEls objectius principals de la junta són consolidar el canvi gerenacional a la colla; ampliar la massa social per tal d’assolir castells més grans; potenciar l’ús de noves tecnologies, l’appsistència; fomentar el bon ambient durant els assaigs, i aconseguir fer-los més dinàmics i eficients tècnicament.\nLa tècnica estarà formada per 2 co-caps de colla, 2 segons co-caps de colla i un tercer cap de colla, que treballaran de forma cooperativa amb la resta dels equips: pinyes, canalla i escola. Així, es presenta un projecte horitzontal basat en la feina en equip, amb un grup nombrós de caps de colla que desenvoluparan el paper de coordinadors.\nEls assaigs continuaran els dimarts a les 20.30 hores i els divendres a les 22.00 hores.\nPots saber qui ocupa tots els càrrecs de junta i tècnica: aquí.


El retret de Puigdemont a Sánchez després de declarar l'Estat d'Alarma\nL'expresident de la Generalitat ha carregat contra Sánchez per les mesures de recentralització que s'han pres després de l'aplicació de l'Estat d'Alarma\nper Paula Montalvo diumenge, 15 de març 2020 - 10:47h\nPuigdemont acusa a Sánchez de fer «propaganda» | Catalunya Diari\nEncara que sigui des de l'exili, Puigdemont ha seguit sempre l'actualitat de la política espanyola. A més, tenint en compte la situació sanitària actual, Carles Puigdemont no se'n vol perdre cap. Així doncs, també ha volgut donar el seu punt de vista de com el govern espanyol està gestionant aquesta crisi pel coronavirus.\n«Ha estat més contundent contra l'autogovern que contra el virus»\nLa passada nit de dissabte, i després que Pedro Sánchez declarés l'Estat d'Alarma en una roda de premsa, Puigdemont ja va deixar ben clara la seva posició a través d'un tuit en el seu perfil oficial. «Pedro Sánchez ha estat més contundent contra l'autogovernque no pas contra el virus», començava. L'expresident, contrari a les mesures que s'havien pres, carregava contra Sánchez dient que el que feia falta era «tancar Madrid, confinar la gent, aturar-ho tot i mobilitzar els recursos com si es tractés del rescat bancari».\nPuigdemont acusa a Sánchez de fer «propaganda»\nA més, aquest matí de diumenge Puigdemont ha volgut dedicar més paraules cap a l'actual president del govern espanyol. «Aquesta campanya de propaganda no conté cap recomanació sanitària (de fet això d'estar "unidos" és exactament el que no hem de fer)», i recordava que per a evitar ser contagiats ens hem de mantenir a 1 metre de distància de la resta de persones.\nAquesta reacció de Puigdemont ve després que ahir, el govern espanyol presidit per Pedro Sánchez decidís tirar endavant l'aplicació de l'Estat d'Alarma. En aquest cas, a banda de la limitació de la mobilitat de tots els ciutadans, també es va ordenar que l'autoritat competent en tot l'Estat serà el Govern d'Espanya, remarcant la presa de l'autoritat dels ministeris de Sanitat, Transport i Interior.\nPrimer brot de coronavirus detectat en una presó catalana\nPolèmica per la famosa que ha fitxat Sánchez per conscienciar sobre el coronavirus\nSalut Twitter Carles Puigdemont Pedro Sánchez Alerta Sanitària